tartuNLP/wikipedia-smugri-20251201 huggingface dataset:
Kauko Kuismanen

Kauko Kalevi Kuismanen (10. syyskuuta 1921 Terijoki – 11. helmikuuta 2015 Oulu) oli suomalainen eversti, joka toimi muun muassa Karjalan prikaatin ja Lapin jääkäripataljoonan komentajana. 
Kuismasen vanhemmat olivat liikemies Heikki Kuismanen ja Hilja Härmä. Kuismanen asui Terijoella talvisodan alkuun saakka. Hiihto, kilpajuoksu ja nyrkkeily olivat nuoruuden urheiluharrastuksia, ja kaikenlainen liikunta säilyi päivittäisenä elämäntapana loppuun saakka. Hänen puolisonsa vuodesta 1948 oli sairaanhoitaja Signe Saastamoinen.
Suojeluskuntaan kuulunut 18-vuotias lukiolainen osallistui talvisotaan vartiointitehtävissä ja Lähteen lohkolla Summassa, kunnes helmikuussa 1940 siirrettiin sotasairaalaan ja toipumislomalle.
Kuismanen kirjoitti ylioppilaaksi Terijoen yhteislyseosta 1940 ja suoritti Kadettikoulun 27. kurssin vuonna 1944. Sotakorkeakoulun hän suoritti 1953 ja Maanpuolustuskurssin 1975. Jatkosodassa Kuismanen toimi ensin nuorempana upseerina Jalkaväkirykmentti 5:ssä Ihantala-Tali-Säiniön asema taisteluissa, Jalkaväkirykmentti 56:ssa Karhumäen valtausessa ja asemasodan vaiheessa. Komppanianpäällikkönä hän toimi JR 56:ssa ja Jalkaväkirykmentti 49:ssä Äyräpää-Vuosalmi suurtaistelussa. Hän haavoittui Säiniöllä elokuussa 1941, Hiisjärvellä 1943 ja lievästi Äyräpäässä. 
Sodan jälkeen Kuismanen toimi kouluttajana ja komppanianpäällikkönä Jalkaväkirykmentti 7:ssä vuosina 1944–1949, mihin sisältyi myös Mannerheimin vartiokomppanian johtaminen Mikkelissä, Lapin raivaustyöt kesällä 1945, sekä turvallisuustehtäviä Helsingissä ”vaaran vuosina”. Toimistoupseerina Mikkelin sotilaspiirin esikunnassa hän työskenteli vuosina 1953–1954, opettajana ja kapteenikurssin johtajana Taistelukoulussa vuosina 1954–1958, pataljoonaupseerina Uudenmaan jääkäripataljoonassa 1958–1960 sekä toimisto- ja kurssipäällikön tehtävissä Kadettikoulussa 1960–1965. Toimittuaan jalkaväkiprikaatissa pataljoonankomentajana 1965–1966 Kuismanen siirtyi Pohjois-Suomen sotilasläänin esikuntaan koulutustoimiston päälliköksi 1966. Vuonna 1967 hänestä tuli Lapin jääkäripataljoonan komentaja ja Karjalan prikaatia hän komensi vuosina 1971–1975. Kuismanen oli vielä Savo-Karjalan sotilasläänin esikuntapäällikkö 1975–1976 ja Kuopion sotilaspiirin päällikkö 1976–1979, ennen eroamistaan vakinaisesta palveluksesta vuonna 1979.
Eläkkeelle pariskunta muutti Ouluun, missä Kuismanen osallistui kertausharjoituksiin ja sotaveteraanien työhön. Ansioistaan hänet nimettiin Pohjois-Pohjanmaan Sotaveteraanipiirin kunniapuheenjohtajaksi.
Kuismanen ylennettiin vänrikiksi vuonna 1941, luutnantiksi 1942, kapteeniksi 1947, majuriksi 1958, everstiluutnantiksi 1965 ja everstiksi 1971.
Scott Sharp

Scott Sharp (s. 14. helmikuuta 1968 East Norwalk, Connecticut, Yhdysvallat on yhdysvaltalainen autourheilija, joka kilpailee tällä erää IMSA SportsCar Championship -prototyyppiluokassa. Hän edustaa Tequila Patron ESM -tallia, joka ajattaa Nissanin DPi kalustoa.
Sharpin aiempiin meriitteihin kuuluu toinen sija American Le Mans Series -sarjassa LMP2-luokassa vuosilta 2013 ja 2008, GT-luokan toinen sija vuodelta 2012, LMP1-luokan mestaruus 2009, Indy Racing Northern Lights -luokan kolmas sija vuodelta 2001, Indy Racing Leaguen mestaruus A.J. Foytin tallissa 1996, SCCA Trans-Am mestaruudet vuosilta 1991 ja 1993 ja toinen sija vuodelta 1992, SCCA National GT luokan mestaruudet 1986, 1987 ja 1988.
Kiko Ramírez

Kiko Ramírez (s. 14. heinäkuuta 1970) on espanjalainen jalkapallovalmentaja ja entinen hyökkääjä. Joulukuusta 2022 lähtien hän on toiminut Wisła Krakovan urheilutoimenjohtajana.
Ura.
Kiko Ramírez teki jalkapallouransa Espanjan alasarjoissa pelaten korkeimmillaan Segunda División B:ssä. Hän aloitti uransa vuonna 1989 Gimnàstic de Tarragonassa, jota edusti seitsemän kauden ajan. Hän siirtyi kaudeksi 1996/97 CE Sabadelliin, josta edelleen Segunda B:ssä pelanneeseen Málagaan. Hän pelasi saman sarjatason AD Ceutassa, FC Cartagenassa ja Noveldassa, kunnes lopetti pelaajauransa vuonna 2000. 
Lopetettuaan pelaajauransa Ramírez palasi kasvattajaseuraansa Gimnàsticiin, jossa toimi apulaisvalmentajana vuosina 2002–2010. Kesällä 2010 hän siirtyi seuran farmijoukkueen CF Pobla de Mafumetin päävalmentajaksi. Hän valmensi seuraa Tercera Divisiónissa kahden kauden ajan, kunnes palasi kesällä 2012 Segundaan pudonneen Gimnàsticin palvelukseen seuran päävalmentajaksi. Hän sai kuitenkin potkut jo lokakuun alussa heikkojen tulosten vuoksi.
Lokakuussa 2013 Ramírez palasi valmennustehtäviin CE L'Hospitaletin päävalmentajana. Hän luotsasi seuran kaudella 2013/14 Segunda B:ssä toiseksi, mutta joukkueen nousu sarjaporrasta ylemmäs kariutui nousukarsintoihin. Kaudella 2014/15 seura jäi yhdeksänneksi ja Ramírez erosi tehtävistään kauden jälkeen.
Lokakuussa 2015 Ramírezista tuli CD Castellónin päävalmentaja. Jälleen Ramírez teki hyvää jälkeä luotsaamalla Castellónin Tercerassa nousukarsintoihin, mutta nousu kariutui karsintatappioon CF Gavàlle. Hän jätti seuran kauden jälkeen.
Tammikuussa 2017 Ramírez aloitti Puolan Ekstraklasassa pelaavan Wisła Krakovan päävalmentajana. Ramírez luotsasi seuran liigan runkosarjassa viidenneksi, mutta mestaruuden ratkaisseessa playoffs-vaiheessa joukkue putosi kuudenneksi ja jäi europelipaikkojen ulkopuolelle. Kaudella 2017/18 Wisła jäi syyskaudella kauas liigan kärkitaistelusta ja Ramírez sai potkut joulukuussa 2017.
Tammikuussa 2019 Ramírez palasi valmentamaan kotimaahansa, kun hänestä tuli Sabadellin päävalmentaja. Hän sai kuitenkin potkut seurasta jo huhtikuussa 2019, kun Sabadell oli juuttunut Espanjan neljänneksi korkeimman sarjatason putoamiskamppailuun. 
Sabadellista saamiensa potkujen jälkeen Ramírezista tuli kaudeksi 2019/20 kreikkalaisen Xanthin päävalmentaja. Hän sai kuitenkin potkut jo lokakuussa.
Heinäkuussa 2021 Ramírezista tuli intialaisen Odishan päävalmentaja. Pesti päättyi potkuihin tammikuussa 2022, kun Odisha oli voittanut vain kaksi edellisestä seitsemästä ottelustaan.
Joulukuussa 2022 Ramírez palasi Wisła Krakovaan, kun seura palkkasi hänet urheilutoimen johtajaksi kauden loppuun ulottuvalla sopimuksella.
Steve Shirreffs

Steve Shirreffs (s. 18. helmikuuta 1976 Bethesda, Maryland, Yhdysvallat) on uransa lopettanut yhdysvaltalainen jääkiekkoilija, jonka pelipaikka oli puolustaja. Shirreffs pelasi ennen ammattilaiseksi siirtymistään yliopistokiekkoa Princetonin yliopiston joukkueessa neljä kautta. Calgary Flames oli varannut hänet myöhäisellä 9. kierroksen vuorolla vuonna 1995, mutta ei löytänyt hänelle käyttöä NHL-miehistössä. Yliopistouran jälkeen syksyllä 1999 Shirreffsin tie vei AHL-joukkue Portland Piratesin riveihin. Kauden aikana Shirreffs piipahti myös ECHL-liigassa Hampton Roads Admiralsin riveissä 14 ottelun verran. AHL:ssa otteluita kertyi 44.
Kaudelle 2000–2001 Shirreffs tuli pelaamaan Kärppiin. 42 ottelussa syntyi yksi maali ja yhdeksän syöttöä. Kauden jälkeen Shirreffs palasi takaisin Pohjois Amerikkaan pelaamaan AHL:n pudotuspelejä Portland Piratesin riveissä. Seuraavakaan kausi ei tuonut kaivattua NHL-kutsua, ja pelipaikka oli tiukassa jopa AHL:ssa. Cleveland Baronsin joukkueessa pelejä kertyi vain yhdeksän kappaletta kauden kuluessa muutoin ECHL:ssa. Tämä ei Shirreffsiä miellyttänyt ja niinpä hän suuntasi seuraavaksi kaudeksi takaisin Suomeen. Kaudeksi 2002–2003 Shirreffs teki sopimuksen Ässiin. Ässissä vierähti kaksi täyttä kautta, joiden jälkeen Shirreffs päätti lopettaa uransa.
Igor Oistrah

Igor Davidovitš Oistrah (; 27. huhtikuuta 1931 Odessa, Neuvostoliitto – 14. elokuuta 2021 Moskova, Venäjän federaatio) oli venäläinen viulutaiteilija, David Oistrahin poika. Hän opiskeli isänsä johdolla ja teki menestyksekkäitä kiertueita useisiin maihin. Oistrah vieraili useita kertoja Suomessa vuodesta 1955 alkaen, ja hän esitti muun muassa Jean Sibeliuksen viulukonserttoa.
Oistrah voitti vuonna 1949 Budapestin viulukilpailun ja 1952 Poznańin Wieniawski-kilpailun. Hän opetti Moskovan konservatoriossa vuodesta 1958.
Igor Oistrahin poika Valeri Oistrah on myös viulisti.
Birmingham Bulls

Birmingham Bulls oli yhdysvaltalainen WHA-liigassa pelannut jääkiekkoseura. Seura pelasi WHA-liigassa vuosina 1976–1979. Seuran kotipaikka oli Birmingham Alabaman osavaltiossa. Seuran kotiareena oli puolestaan 1976 rakennettu Birmingham-Jefferson County Civic Center.
Kolmen kauden aikana seura pelasi 241 ottelua, joista voitti 99 ja hävisi suoraan 129. 13 ottelua päättyi tasan.
WHA:n hävittyä maailmankartalta, Birmingham Bulls pelasi vuosina 1979–1981 CHL-sarjaa. Kaudeksi 1982–1983 joukkue vaihtoi nimensä ja uusi nimi oli Birmingham South Stars. South Starsin nimellä pelattu kausi jäi organisaation viimeiseksi CHL:ssa. Kaudelle 1983–1984 otettiin jälleen käyttöön Bulls-nimi, mutta CHL:n sijaan joukkue organisaatio siirtyi pelaamaan ACHL-liigaan. Tätä vaihetta kesti vain yhden kauden ajan jonka jälkeen seura käytännössä lakkautettiin. Seuraavan kerran nimi Birmingham Bulls otettiin käyttöön kaudelle 1992–1993 kun ECHL-joukkue Cincinnati Cyclones muutti Birminghamiin. ECHL-liigassa joukkue pelasi Birminghamin nimellä kauteen 2001, jonka jälkeen seura muutti Atlantic Cityyn.
Parhaat pelaajat.
WHA-aikakauden TOP-5 parhaat pelaajat olivat
Muita mainittavia joukkueessa pelanneita ovat Vaclav Nedomansky, Ken Linseman, Rick Vaive, Craig Hartsburg, Rod Langway ja Terry Ball
Paluu rakastetun luo

Paluu rakastetun luo () on vuonna 1979 ensi-iltansa saanut Jean-François Adamin ohjaama ja käsikirjoittama ranskalainen draamaelokuva, jonka pääosissa ovat Isabelle Huppert, Jacques Dutronc ja Bruno Ganz. Elokuva kertoo Julienista (Jacques Dutronc), joka päättää saada takaisin kaiken, minkä hän menetti avioerossa entiselle vaimolleen Jeannelle (Isabelle Huppert). Jean-François Adam käsikirjoitti elokuvan Jean-Claude Carrièren, Benoît Jacquotin ja Georges Perecin kanssa. Elokuvan tuottajana oli Benjamin Simon ja tuotantoyhtiöinä olivat ATC 3000, France 3 Cinéma ja S. N. Prodis.
"Paluu rakastetun luo" sai ensi-iltansa Ranskassa 2. toukokuuta 1979 ja Suomessa 12. lokakuuta 1979. Elokuvan teatterilevittäjinä olivat Ranskassa S. N. Prodis ja Suomessa Magna-Filmi Oy Ab. Elokuva keräsi Ranskassa teatterikierroksensa aikana 119 406 katsojaa ja oli Suomessa 188. katsotuin elokuva 3 313 hengen katsojamäärällään vuonna 1979. Pierre Lenoir oli elokuvasta ehdokkaana parhaan äänityksen Césarin saajaksi. "Paluu rakastetun luo" julkaistiin Ranskassa DVD:lle 19. tammikuuta 2006.
Koshigaya

Koshigaya () on Japanin kaupunki Honshūn saarella Kantōn alueella Saitaman prefektuurissa. Se sijaitsee sisämaassa Suur-Tokion alueella Tokion keskustan pohjois- ja Saitaman prefektuurin pääkaupungin Saitaman itäpuolella. Kaupungissa on 339 192 asukasta (vuonna 2016) ja sen pinta-ala on 60,24 neliökilometriä. Koshigaya nimitettiin yhdeksi Japanin ydinkaupungeista vuoden 2015 huhtikuussa.
Edo-kaudella Koshigaya kehittyi Ōshū-kaidō- ja Nikkō-kaidō-teiden varren postiasemana ("shukuba"). Japanin kunnallishallinnon perustamisen yhteydessä vuonna 1889 nykyisen kaupungin alue koostui kahdesta maaseutukaupungista ja kahdeksasta kyläkunnasta. Nykyisellä nimellään Koshigayan maaseutukaupunki perustettiin vuonna 1954 suuren kuntaliitoksen myötä. Kaupunki siitä tuli vuonna 1958 ja erityiskaupunki vuonna 2003. Kaupunkia palvelevat JR Higashi-Nihonin itä–länsisuuntainen Musashino-linja ja Tōbu-rautateiden Isesaki-linja, joka liittää sen Tokioon.
Adolf Oberländer

Adolf Oberländer (1845–1923) oli saksalainen pilapiirtäjä. Oberländer opiskeli Karl von Pilotyn johdolla. Silti hän maalasi vain toisinaan. Vuodesta 1863 lähtien Oberländer oli "Fliegende Blätter" -lehden avustaja. "Fliegende Blätterissä" Oberländer oli suosituin. Hän oli alansa merkittävin 1800-luvun saksalaiskyky Wilhelm Buschin ohella. Kuvissa, joille on ominaista aitobaijerilainen kansanomainen huumori hän ilmaisi erikoista omintakeista graafista mielikuvitusta ja keskitettyä luonteenkuvausta. Eläimet Oerländer esitti "inhimillisinä", ihmiset enemmän tyhminä kuin häijyinä.
Santeri Ovaska

Santeri Ovaska (s. 22. helmikuuta 1996 Lustenau, Itävalta) on suomalais-saksalainen jääkiekkoilija, joka pelaa Saksan kolmanneksi korkeimmalla sarjatasolla Oberliga-joukkue EV Lindaussa. Hän on pelipaikaltaan oikea laitahyökkääjä. Ovaskaa KalPan A-nuorissa valmentanut Sami Kapanen on kuvaillut häntä hyväksi yleispelaajaksi, jolla on kelvollinen laukaus. Ovaska laukoo oikealta.
Ura.
Seuraura.
Ovaska syntyi Itävallassa hänen isänsä Timon pelatessa siellä. Hän vietti tämän myötä osan lapsuudestaan myös Saksassa. Ovaska on Imatran Ketterän kasvatti. Hän siirtyi C-juniori-ikäisenä Saimaan Palloon kaudeksi 2011–2012. Ovaska oli C-nuorten SM-karsinnoissa joukkueensa paras syöttäjä kahdeksalla syöttöpisteellään. C-nuorten SM-sarjan runkosarjassa hän oli SaiPan paras pistemies ja syöttäjä tehoilla 18+33=51, joilla Ovaska sijoittui pistepörssissä yhdeksänneksi. Hänet palkittiin kauden päätteeksi sarjan herrasmiespelaajana Holger Granström -palkinnolla.
Kaudeksi 2012–2013 Ovaska siirtyi Kalevan Pallon B-nuoriin. Kaudella 2013–2014 hän oli joukkueen toiseksi paras maalintekijä 23 osumallaan, joilla Ovaska jakoi B-nuorten SM-sarjan maalipörssin yhdeksännen sijan Jokereiden Otto Sompin kanssa. Kesken kauden 2015–2016, marraskuussa 2015 hän palasi KalPasta Saimaan Palloon ja siirtyi seuran A-nuoriin. Kaudella 2016–2017 Ovaska debytoi SaiPan SM-liigajoukkueessa runkosarjan päätöskierroksella 13. maaliskuuta 2017 vieraissa Tapparaa vastaan. Hän sai ottelussa jääaikaa 12.06 minuuttia.
Elokuussa 2017 Ovaska siirtyi try-outille Saksan kolmanneksi korkeimmalle sarjatasolle Oberliga-joukkue Deggendorfer SC:hen. Syyskuussa hän sai joukkueeseen kauden 2017–2018 kattavan jatkosopimuksen. Ovaska eteni Deggendorferin kanssa aina liigan finaaleihin saakka, mutta mestaruuden vei kuitenkin alankomaalaisjoukkue Tilburg Trappers otteluvoitoin 3-1. Kaudeksi 2018–2019 hän siirtyi jatkamaan Oberliga-uraansa vuoden mittaisella sopimuksella EV Lindaun riveihin.
Maajoukkueura.
Ovaska on pelannut Suomen alle 17-vuotiaiden maajoukkueessa yhden poikien maaottelun. "Uutisvuoksin" hänelle joulukuussa 2012 antaman haastattelun mukaan myös Saksan maajoukkue oli kiinnostunut Ovaskasta ennen hänen päätöstään edustaa Suomea.
Muuta.
Ovaskan isä Timo pelasi omalla urallaan Suomen, Sveitsin, Saksan ja Itävallan alemmilla sarjatasoilla sekä toimi myöhemmin valmentajana. Santerilla on Timon Saksassa viettyjen vuosien myötä myös maan kansalaisuus. Santeri Ovaskan puolustajana pelaava serkku Markus Ovaska entinen jääkiekkopuolustaja, joka pelasi myös yhden Mestarien liigan ottelun SaiPan SM-liigajoukkueessa kaudella 2016–2017. 
Ovaska harrasti lapsena myös jalkapalloa Ruokolahden Pallossa.
Vuorinousu

Vuorinousu (, ) on moottoriurheilun lajityyppi, jossa ajetaan kelloa vastaan nousevassa maastossa.
Kilpailijat ajavat reitin yksi kerrallaan. Ennen kilpailua on mahdollisuus harjoitella reitillä ja kilpailijat saavat vähintään kaksi kilpailullista yritystä, joista nopein aika ratkaisee.
Pikes Peak International Hill Climb on ehkä tunnetuin lajin tapahtuma. Osa reiteistä on julkisia teitä, jotka suljetaan kilpailua varten.
Kilpailuja ajetaan sekä päällystetyllä pinnalla asfaltilla sekä päällystämättömällä (sora, muta ym.).
Tōge

Tōge (, myös Touge) on Japanissa syntynyt moottoriurheilun lajityyppi, jossa ajetaan vuoristotiellä. Nimi viittaa vuoristosolaan, jossa ajaminen tapahtuu.
Tōge-kilpailun sanotaan olevan driftingin alkuperä. Vuoristosolassa ajamisesta on tullut osa japanilaista autoilukulttuuria ja tiet ovat muutoin vähäisellä käytöllä. Kilpailutyyppeinä ovat kelloa vastaan ajaminen yksitellen tai kahden auton välisenä kilpailuna. "Kissa ja hiiri" -tyylisessä kilpailussa pyritään vain välttämään suuren eron syntymistä johtavan ja seuraavan auton välillä, joiden roolit vaihtuvat ja kilpailu jatkuu ajojärjestystä vaihtamalla kunnes voittaja ratkeaa. Lisäksi drifting alkoi kuljettajan kykyjen näyttämisenä. Tunnetut kuljettajat ovat siirtyneet moottoriradoilla järjestettyyn ajamiseen ja jättäneet vuorisolassa ajamiset.
Yleinen virhe on yhdistää termi muuhunkin katukilpailuun (kuten drifting) eikä vain vuoristosolassa tapahtuvaan.
Gabriel Gustafinpoika Oxenstierna

Gabriel Gustafinpoika Oxenstierna (myös Gustavinpoika; 1587–1640) oli ruotsalainen vapaaherra ja Ruotsin valtakunnandrotsi. Oxenstiernasta tuli valtaneuvos 1617, Tukholman käskynhaltija 1618 ja drotsi 1634. Hän oli Axel Oxenstiernan veli ja toimi veljensä poissa ollessa tämän sijaisena holhoojahallituksen johtavana henkilönä.
Eino Tervo

Eino Vihtori Tervo (27. lokakuuta 1918 Kuhmo – 18. toukokuuta 1970 Rovaniemi) oli suomalainen kaukopartiomies. Hänet ylennettiin korpraaliksi vuonna 1937, alikersantiksi 1937, kersantiksi 1942, ylikersantiksi 1943, vääpeliksi 1952 ja ylivääpeliksi 1968.
Tervo astui varusmiespalvelukseen vapaaehtoisena syyskuussa 1936 ja kotiutui marraskuussa 1937. Talvisodassa Tervo osallistui Kuhmon rintamalla Saunajärven ja Luelahden taisteluihin. Kantakortin mukaan hän aloitti elokuussa 1940 koulutusaliupseerina ja siirtyi helmikuussa 1941 rajajääkäriksi rajajääkäripataljoona 5:een. Jatkosodassa hän osallistui Rukajärven suunnan kaukotiedusteluihin.
Kesäkuusta 1941 helmikuuhun 1943 sekä syyskuusta 1943 syyskuuhun 1944 Tervo oli ryhmänjohtaja ja joukkueenjohtaja 14. divisioonan kaukotiedusteluosastossa (kaukopartio-osasto). Tervo oli yksi niistä 15 miehestä, jotka palvelivat divisioonan kaukopartio-osastossa koko sen olemassaolon ajan, perustamisesta 16. kesäkuuta 1941 sen lakkauttamiseen 30. syyskuuta 1944 asti. Hän oli mukana marraskuussa 1941 Toivo Korhosen tuhoamispartiossa, joka suoritti junan suistamisen raiteiltaan Kuutsjärven pistoradalla Ontajärven lähellä, sekä syyskuussa 1942 Eino Penttilän tiedustelupartiossa, joka ulottui Novinkajärveltä Tungutjärven seudulle. 
Viljo Suokkaan partioon hän osallistui syyskuussa 1941. Partio osallistui Into Kuismasen alaisuudessa (Osasto Kuismanen) tiedusteluun Karhumäen suunnalla ja häirintään Karhumäen–Petroskoin (Muurmannin) radalla.
Tervolle myönnettiin 1. luokan Vapaudenmitali.
Lähteet.
Sotilaan kantakortti: Eino Vihtori Tervo
Perijättäret

Perijättäret (; ) on vuonna 1980 ensi-iltansa saanut Márta Mészárosin ohjaama unkarilais-ranskalainen draamaelokuva, jonka pääosissa ovat Isabelle Huppert, Lili Monori ja Jan Nowicki. Elokuva kilpaili vuoden 1980 Cannesin elokuvajuhlilla, missä Mészáros oli ehdokkaana pääkilpailussa parhaan elokuvan Kultaisen palmun saajaksi.
Juoni.
"Perijättäret" sijoittuu Budapestiin ja tapahtuu vuosina 1936–1944. Szilvia (Lili Monori) on rikas upseerin (Jan Nowicki) vaimo, joka ei voi saada lasta. Hän ystävystyy juutalaisen, naimisissa olevan Irène-nimisen ompelijattaren (Isabelle Huppert) kanssa. Szilvia pyytää Irèneltä, että voisiko tämä saada lapsen, jonka hän antaisi hänelle adoptiolapseksi. Irène suostuu auttamaan ystäväänsä, mutta heidän toimiva suunnitelmansa saa takaiskuja; adoptiotapa aiheuttaa kitkaa Szilvian ja hänen aviomiehensä Ákosin välillä ja kaiken lisäksi Ákos rakastuu Irèneen. Kriisi tekee tuloaan, kun Ákos pyytää mustasukkaiselta vaimoltaan antamaan henkilötodistuksensa Irènelle, sillä juutalaiset aiotaan karkottaa maasta ja Irène kuolisi ilman heidän apuaan.
Julkaisu.
"Perijättäret" sai ensi-iltansa Cannesin elokuvajuhlilla Ranskassa 10. toukokuuta 1980. Elokuva sai teatteriensi-iltansa Ranskassa 11. kesäkuuta 1980 ja Unkarissa 13. marraskuuta 1980. Elokuva oli Ranskassa Gaumontin teatterilevittämä ja keräsi teatterikierroksensa aikana 244 532 katsojaa. Elokuva esitettiin myös muun muassa vuoden 1981 Toronton elokuvajuhlilla Kanadassa. Suomessa elokuva ei saanut teatteriensi-iltaa, mutta televisioensi-iltansa se sai Yle TV1 -kanavalla 16. toukokuuta 1993.
"Perijättäret" julkaistiin Ranskassa DVD:lle 11. heinäkuuta 2012.
Automobilista

Automobilista on brasilialaisen Reiza Studiosin ajosimulaatiopeli. 
Peli käyttää rFactor 2:n ISImotor-pelimoottoria.
Falcon (pelisarja)

Falcon on Spectrum Holobyten kehittämä lentosimulaattorisarja. Sarjan kehityksestä vastasi myöhemmin MicroProse.
Sarja on saanut nimensä General Dynamics F-16 Fighting Falcon hävittäjästä.
Art of the Kill.
"Falcon 3.0:n" mukana julkaistiin tunnin pituinen "Art of the Kill" video, joka opettaa ilmataistelun perusteita.
Video on nykyisin nähtävissä monissa suoratoistopalveluissa.
Muuta.
Hasbron suljettua simulaation kehitystiimin pelin saatavuus oli heikko, kunnes GOG.com pääsi sopimukseen digitaalisesta jakelusta vuonna 2015.
"Falcon 4.0:n" lähdekoodit vuotivat verkkoon vuonna 2000, jonka jälkeen harrastajat ovat ylläpitäneet ja tehneet vaihtoehtoisia versioita simulaatiosta.
"Falcon BMS" on harrastajien uudelleen toteuttama versio, joka on myöhemmin todettu itsenäiseksi toteutukseksi eikä riipu samasta lähdekoodista. Aiemmin BMS:n on sanottu käyttäneen vuotaneita lähdekoodeja.
Oikeus elää

Oikeus elää -tukikonsertti oli 11. maaliskuuta 2017 turvapaikanhakijoiden tueksi järjestetty ilmaistapahtuma Helsingin Rautatientorilla. Tapahtuman järjestivät yksityisihmiset ja vapaaehtoiset.
Tukikonsertti järjestettiin turvapaikanhakijoiden ja heitä tukeneiden tahojen 10. helmikuuta 2017 Helsingin keskustassa turvapaikanhakijoiden oikeuksien puolesta aloittaman pysyvän mielenosoituksen tueksi. Oikeus elää -konsertissa olivat esiintymässä mm. Laineen Kasperi ja Palava kaupunki sekä Kari Tapiiri.
Samaan aikaan Oikeus elää -mielenilmauksen kanssa Rautatientorilla osoitti mieltään myös turvapaikanhakijoiden leirin purkamista vaativia kansallismielisiä tahoja.
The Thinning

The Thinning on vuonna 2016 ensi-iltansa saanut yhdysvaltalainen dystopialaiseen tulevaisuuteen sijoittuva tieteisfiktio-trillerielokuva, jonka on ohjannut Michael J. Gallagher. YouTube Red-palvelussa julkaistun elokuvan päärolleissa näyttelevät Logan Paul, Peyton R. List, Lia Marie Johnson ja Calum Worthy.
Juoni.
Tulevaisuudessa ylikansoituksen johdosta planeettamme luonnonvarat ovat vähentyneet kriittiselle tasolle, joten YK on määrännyt kaikkia valtioita vähentämään kansalaistensa määrää viidellä prosentilla. Yhdysvalloissa tämä tehdään "10-241" testillä, joka tunnetaan myös nimellä "Thinning" (). 10-241 on eri luokilla koulussa suoritettava tietotesti, joka määrittää pääseekö oppilas seuraavalle luokalle, vai teloitetaanko hänet. Austinissa sijaitsevan koulun oppilaat alkavat epäillä 10-241 testin puolueellisuutta tiettyjä oppilaita kohtaan ja alkavat selvittämään mahdollista salaliittoteoriaa testien takana.
Tuotanto.
Vuonna 2015 Legendary Digital Media hankki The Thinning -elokuvan oikeudet. Ensimmäiset roolit menivät vine-tähti Logan Paulille ja Disney Channelistä tutulle Peyton R. Listille.
Kuvaukset aloitettiin marraskuussa 2015.
Lionhead Studios

Lionhead Studios oli brittiläinen pelitalo, jonka perustajiin kuului Peter Molyneux.
Historia.
Yhtiö perustettiin vuonna 1997, ja sen perustajiin kuuluivat Peter Molyneux, Mark Webley, Tim Rance ja Steve Jackson.
Ajatus yhtiöstä kehittyi Molyneuxin vielä työskennellessä Bullfrog Productionsilla.
Microsoft osti yhtiön vuonna 2006. Yhtiö suljettiin vuonna 2016.
Pelit.
Yhtiö kehitti tunnettuja pelisarjoja "Fable" ja "Black &amp; White".
Palkinnot ja huomionosoitukset.
Yhtiön peli "Fable II" voitti BAFTA-palkinnon.
Kalvin kartano

Kalvin kartano (, ) on kartano Viru-Nigulan kunnassa Länsi-Virumaan maakunnassa Virossa.
Kartano mainitaan ensimmäisen kerran vuonna 1485, kun se oli Lode-suvun hallussa. Vuonna 1512 kartanon sai omistuksensa Dietrich Kalff, jonka sukunimestä tulee paikan nykyinen nimi. Alun perin kartanon paikalla oli kaksikerroksinen vasallilinnoitus. 1700-luvulla rakennettiin osittain sen raunioille kartanon päärakennus, joka kuitenkin tuhoutui tulipalossa vuonna 1910. Nikolai Stackelberg rakennutti uuden kartanon lähemmäksi merenrantaa 1910-1913. Englantilaisen Tudor-tyylin rakennetun päärakennuksen ulkoseinien tummat laatat eivät ole graniittia, vaan sitä imitoivia värillisiä sementtilaattoja. 
Neuvostoaikana kartanossa sijaitsi kaivosmiesten lepokoti. Nykyään kartano on yksityisomistuksessa ja suljettu yleisöltä.
Cyberpunk (albumi)

Cyberpunk on rock-muusikko Billy Idolin viides studioalbumi ja konseptialbumi. Albumi on julkaistu vuonna 1993 Chrysalis Records -levymerkillä.
Inspiraatio albumiin on peräisin William Gibsonin kirjasta Neurovelho.
Aurora Karamzinin muistokivi

Aurora Karamzinin muistokivi on Espoon Järvenperässä Träskändan kartanon pihalla oleva kivi. Kiveen on kiinnitetty kuvanveistäjä Heikki Niemisen vuonna 1958 tekemä pronssireliefi. Aurora Karamzin oli kartanon omistaja.
Sasky Tampereen palvelualan ammattiopisto

Sasky Tampereen palvelualan ammattiopisto on Tampereen Kaakinmaalla sijaitseva toisen asteen ammatillinen oppilaitos, joka kuuluu Sasky-koulutuskuntayhtymään. Oppilaitoksen toiminta alkoi Tampereen talouskouluna vuonna 1892 ja se on Suomen vanhin alan oppilaitos. Vuonna 1984 oppilaitoksen nimi muutettiin Tampereen kotitalousoppilaitokseksi ja vuonna 2009 Tampereen palvelualan ammattiopistoksi. Osaksi Sasky-koulutuskuntayhtymää oppilaitos yhdistyi vuoden 2017 alussa.
Sasky Tampereen palvelualan ammattiopisto tarjoaa toiseen asteen ammatillista koulusta ja siihen valmistavaa koulutusta, sekä nuorille että aikuisille. Oppilaitokseen haetaan yhteishaussa, myös suorahaku oppilaitokseen on mahdollinen.
Oppilaitoksemme sijaitsee Tampereen keskustassa Koulukadulla (Koulukatu 18), Kehräsaaressa (Laukontori 9) ja Haapasen huvilan (Palomäentie 23) tiloissa Pyynikillä.
Sasky Pirkanmaan aikuislukio

Sasky Pirkanmaan aikuislukio on lukio-opetusta järjestävä oppilaitos Parkanossa. Opetus järjestetään aikuissovelluksena, monimuoto-opetuksena Pirkanmaalla ja sen lähialueilla. Oppilaitoksen toimisto sijaitsee Parkanossa. Oppilaitos on osa Sasky-koulutuskuntayhtymää.
Aikuislukiossa voi suorittaa peruskoulu- tai ylioppilastutkinnon tai opiskella yksittäisiä aineita, kerrata kieliä, jatkaa keskeytyneitä opintoja tai täydentää aiempia opintoja. Sasky Pirkanmaan aikuislukio tarjoaa Sasky-koulutuskuntayhtymän opiskelijoille mahdollisuuden suorittaa ammatillisen perustutkinnon lisäksi ylioppilastutkinto.
Emma Atkins

Emma Jayne Atkins (s. 31. maaliskuuta 1975 Morecambe, Englanti, Britannias) on englantilainen näyttelijä.
Atkins on näytellyt Charity Dinglen roolissa ITV:n draamasarjassa "Emmerdale" vuosina 2000–2005 ja jälleen vuodesta 2009. ja saanut roolistaan useita palkintoja. Hän poistui sarjasta äitiyslomansa ajaksi, ja siksi aikaa hänen hahmonsa tuomittiin vankilaan. Hän on näytellyt myös sarjoissa "Tohtorit" ja "Sydämen asialla".
Atkinsilla on vuonna 2015 syntynyt poika kumppaninsa Tomin kanssa.
Sasky Ylä-Satakunnan musiikkiopisto

Saskyn Ylä-​Satakunnan musiikkiopistossa järjestetään musiikin perusopintojen ja musiikin syventävien opintojen opetusta Ikaalisissa, Kihniössä ja Parkanossa. Opisto on tarkoitettu pääsääntöisesti kouluikäisille nuorille. Opistossa on myös musiikkileikkikoulu pääsääntöisesti alle kouluikäisille lapsille.
Opistossa on myös yleinen osasto, jossa annetaan opetusta 18 vuotta täyttäneille, sekä sellaisille henkilöille, jotka eivät jostain syystä voi opiskella opetussuunnitelman mukaisesti. 
Sasky Ylä-Satakunnan musiikkiopiston perustasolla opitaan oman instrumentin perustaidot. Musiikkiopistotasolla kehitetään edelleen musiikin perustasolla hankittuja taitoja.
Musiikin opiskelu edellyttää opiskelijalta sitoutumista ja musiikillista innostusta. Musiikkiopiston oppilaat valitaan pääsykokeilla, joissa testataan niin musikaalisuutta kuin motorisia taitoja.
Opisto on osa Sasky-koulutuskuntayhtymää.
Soittimet.
Ylä-Satakunnan musiikkiopistossa annetaan opetusta seuraavissa soittimissa:
Lisäksi opistolla voi opiskella yksinlaulua (klassinen ja pop)
Högt över havet (albumi)

Högt över havet on suomalaislaulaja Arja Saijonmaan studioalbumi vuodelta 1987. Sen tuotti Lasse Holm ja kaikki kappaleet ovat ruotsinkielisiä. Albumia myytiin Ruotsissa yli 200 000 kappaletta ja se on Saijonmaan kaupallisesti menestynein albumi. Sen nimisävellys sijoittui toiseksi Melodifestivalen-kilpailussa 1987.
Muuta.
"Högt över havet" nauhoitettiin Tukholmassa KMH Studioilla tammi–maaliskuussa 1987. Levyllä on Lasse Holmin sävellysten ohella muutama käännösiskelmä, kuten "Så länge hjärtat slår" ja Franco Battiaton sävellys "Prospettiva Nevski". Albumin päättää Mikael Wiehen säveltämä "Titanic", jossa minä-kertoja on toisen luokan matkustaja ja uppoamassa valtamerilaivan mukana. Kansivihko sisältää sävelteosten sanoitukset.
"Högt över havet" julkaistiin aikakaudelleen tyypillisesti analogisena vinyylilevynä ja C-kasettina sekä digitaalisena CD-levynä. Analogisilla julkaisuilla laulut on jaettu puoliksi: viisi ensimmäistä ovat A-puolella, viisi jälkimmäistä B-puolella.
Butten piirikunta (Kalifornia)

Butten piirikunta on piirikunta Kalifornian osavaltiossa Yhdysvalloissa. Sen hallintokeskus on Oroville, mutta suurimmat kaupungit ovat Chico ja Paradise.
Vuoden 2010 väestönlaskennassa piirikunnassa asui 220 000 ihmistä. Vuonna 2015 väkiluvuksi arvioitiin 225 411 henkeä.
Maantiede.
Butten naapuripiirikuntia ovat Tehama luoteessa, Plumas koillisessa, Yuba kaakossa, Sutter etelässä, Colusa lounaassa ja Glenn lännessä.
AsiaSat 8

AsiaSat 6 on kiinalaisen AsiaSatin operoima geostationaarinen tietoliikennesatelliitti, joka laukaistiin SpaceX:n Falcon 9 v1.1 -raketilla 7. syyskuuta 2014.
Laukaisu.
AsiaSat teki SpaceX:n kanssa sopimuksen tilaamiensa AsiaSat 6- ja AsiaSat 8 -satelliittien laukaisuista helmikuussa 2012. Satelliittikohtaiseksi laukaisuhinnaksi tuli tuolloin 52,2 miljoonaa dollaria. AsiaSat alkoi selvittää vaihtoehtoista laukaisua venäläisiä Proton-raketteja markkinoivan International Launch Servicesin (ILS) kautta, kun alkoi käydä selväksi, ettei SpaceX:n AsiaSat 6- ja -8-satelliiteille antama alkuperäinen maaliskuun ja toukokuun 2014 välinen laukaisuajankohta tulisi toteutumaan. Proton-laukaisun hinnaksi olisi tullut 107 miljoonaa dollaria, mutta myös se jäi toteutumatta vaikka AsiaSat ja ILS ehtivät allekirjoittaa lennoista sopimuksen. Proton-kantoraketti oli sopimuksen allekirjoittamisen jälkeen kärsinyt useamman epäonnistuneen laukaisun, joista viimeisin, toukokuussa 2014 sattunut esti AsiaSatin satelliittien laukaisun lopullisesti maalis-toukokuussa 2014.
Turpanin syvänkö

Turpanin syvänkö on syvänkö Kiinassa. Se rajoittuu siirroslinjaan ja sijaitsee Turpanin keidaskaupungin ympärillä ja eteläpuolella, Xinjiangin autonomisella alueella noin 150 kilometriä kaakkoon alueen pääkaupungista Ürümqistä. Syvängön pinta-ala on noin 50 000 km2.
Siellä sijaitsee Ayding-järvi, joka sijaitsee 154 metriä merenpinnan tason alapuolella ja on toiseksi tai kolmanneksi syvin syvänkö maan päällä. Se on Kiinan syvin kohta ja joidenkin mittapuiden mukaan myös Kiinan kuumin ja kuivin alue kesäisin.
Terence Crawford

Terence Allan Crawford (s. 28. syyskuuta 1987 Nebraska Yhdysvallat) on yhdysvaltalainen ylemmän kevytsarjan nyrkkeilijä ja hallitseva WBC, WBO IBF, WBA liittojen maailmanmestari painoluokassaan. Aiemmin urallaan Crawford on nyrkkeillyt myös kevytsarjassa jossa hän voitti WBO liiton mestaruuden ennen siirtymistään ylempään kevytsarjaan.
Ammattinyrkkeilyura.
Crawford siirtyi ammattinyrkkeilijäksi vuonna 2008. Vuonna 2013 Crawford voitti vapaana olleen NABO liiton mestaruuden voittamalla Alejandro Sanabrian kudennessa erässä teknisellä tyrmäyksellä. Crawford ei puolustanut mestaruuttaan kertaakaan vaan kohtasi seuraavana vuonna silloisen kevytsarjan WBO liiton mestari Ricky Burnsin jonka voitti kaikin tuomariäänin kaksitoistaeräisen ottelun päätteeksi. Crawford puolusti mestaruutta kaksi kertaa: Ensimmäisellä kerralla Crawford voitti yhdeksännen erän teknisellä tyrmäyksellä Yuriorkis Gamboan johdettuaan ottelua sitä ennen kaikin tuomariäänin. Toisessa puolustusottelussa Crawford kukisti Raymundo Beltran kaikin tuomariäänin. Tämän jälkeen Crawford siirtyi ylempään kevytsarjaan jossa kohtasi suoraan Thomas Dulormen ottelussa jonka panoksena oli väliaikainen WBO liiton mestaruus. Crawford voitti ottelun kuudennessa erässä kaadettuaan Dulormen kuudennessa erässä kolmesti lattiaan. WBC ja WBO liittojen mestari Crawfordista tuli vuonna 2016 jolloin hän kukisti WBC ja WBO liittojen vöiden yhdistämisottelussa Viktor Postolin yksimielisellä tuomaripäätöksellä kaksitoistaeräisen ottelun päätteeksi. Tämän jälkeen Crawford on puolustanut mestaruusvöitä John Molina Junioria vastaan tyrmäten tämän ottelun kahdeksannessa erässä. 19. elokuuta 2017 Crawford voitti tuolloin IBF ja WBA liittojen mestaruusvöitä hallussaan pitäneen Julius Indongon tyrmäämällä tämän kolmannessa erässä vartaloiskulla. Crawford oli käyttänyt Indongoa luvunlaskussa jo toisessa erässä päättäen ottelun seuraavassa erässä.
Sigbjørn Obstfelder

Sigbjørn Obstfelder (1866 Stavanger, Norja – 1900 Kööpenhamina, Tanska) oli norjalainen kirjailija ja koneinsinööri. Hän oli vapaarytmisen runouden edeltäjä. Hän oli maansa uusromantikoista merkittävin. Hänen lyriikassaan on mystiikkaa (mm. "Digte"), proosassaan taas intiimiä sielukuvausta. Hän kehitti jyrkän symbolisen, vapaan runotyylin. 1890-luvulla hän pääsi esiin hyvin merkittävänä lyyrisenä kykynä.
Obstfelder asui Yhdysvalloissa 1890–1891. Hän sai 1892 hermoromahduksen. Siitä toivuttuaan hän alkoi kirjoittaa. Hän oli tyyliltään symbolisti.
Clas Theodor Odhner

Clas Jonas Theodor Odhner (17. kesäkuuta 1836 Alingsås – 11. kesäkuuta 1904 Tukholma) oli ruotsalainen historioitsija. Hän toimi historian professorina Lundin yliopistossa vuosina 1871–1887 ja johti Ruotsin kansalliskirjastoa 1887–1901. Odhner kirjoitti erityisesti Ruotsin 1600- ja 1700-luvuista, pääteoksinaan "Sveriges inre historia under drottning Christinas förmyndare" (1865) ja "Sveriges politiska historia under konung Gustav III:s regering" (1885–1905). Hänet valittiin Ruotsin akatemian jäseneksi vuonna 1885. Lisäksi Odhner toimi valtiopäiväedustajana 1894–1897.
Törmäoja

Törmäoja on Nuorttijoen vesistöön kuuluva joki ja sitä ympäröivä samanniminen Nature 2000 -alue Savukosken kunnan koillisosassa. Alue sijaitsee osittain rajavyöhykkeellä.
Luonto.
Törmäoja virtaa paikoin jopa 80 metriä syvän, jyrkkäreunaisen kanjonin pohjalla. Alue on luontoarvoiltaan poikkeuksellisen merkittävä. Erikoisuutena ovat satojen hehtaarien laajuiset kausittain kosteat, nummimaiset niityt, joiden pohjakasvillisuuden muodostavat karhunsammalet. Niityt pysyvät avoimina mikroilmaston johdosta, sillä paikoitellen laaksossa puiden taimet paleltuvat talvisin. Alueella on myös heinävaltaisempia niittyjä. Seudun metsät ovat karuja mäntykankaita sekä katajaa kasvavia koivikkoja. Kanjonin rinteillä on runsaasti tihkupintoja sekä isohuurresammalia kasvavia lähteitä.
Kasvillisuuden osalta Törmäojan alue on erityisesti laaksoarhon tärkeä esiintymä. Muita alueen harvinaisia kasveja ovat hentokorte, pohjannoidanlukko, ketonoidanlukko, kanervisara, siperiankirjosara, lapinvehnä, pahtarikko, hetehorsma, tesmayrtti, lapinlemmikki, sekä tunturipitkäpalko.
Alueelta on tavattu 811 hyönteislajia, joista 23 on luokiteltu punaisen listan lajeiksi. Erityisen runsas erilaisissa sääskissä, vesiperhosissa sekä nivelkärsäisissä. Surviaissääskissä on lukuisa joukko arvokasta lähteikköelinympäristöä osoittavia lajeja. Myös sienisääskilajistoa on tutkittu paljonja joukossa on useita puutteellisesti tunnettuja ja harvinaisia lajeja. Sienisääski "Boleta nuorti" tunnetaan koko maailmasta toistaiseksi ainoastaan Törmäojalta. Suomesta jo hävinneeksi luultu pohjanpurosurviainen löytyi eräiltä Törmäojan alueen lammilta vuonna 2012.
Pekka Martin (graafinen suunnittelija)

Pekka Henrikki (Henrik) Martin (20. heinäkuuta 1925 Tampere – 4. toukokuuta 2022 Helsinki) oli suomalainen graafinen suunnittelija. Hän valmistui ylioppilaaksi Tampereen lyseosta. Taiteellisen koulutuksen hän sai Taideteollisuusopistossa (nyk. Aalto-yliopiston taiteiden ja suunnittelun korkeakoulu) 1946–1950.
Martin toimi Helsingin Osuuskaupassa (HOK) somistajana 1946–1953 ja Osuustukkukaupassa (OTK) mainosgraafikkona 1953–1958. Pisimmän työuran hän teki mainostoimisto Oy SEK Ab:ssa, mainosgraafikkona 1958–1963 ja art directorina 1963–1983. Martin saavutti tunnustusta lukuisilla liikemerkeillään. Hän perehtyi myös heraldiikkaan ja suunnitteli vaakunoita.
Martin jäi eläkkeelle 1984, ja hänelle myönnettiin valtion ylimääräinen taiteilijaeläke 1986..
Palkinnot.
Merkkikilpailuissa mm.:
Vuosaaren urheilutalon liikemerkki, 1979.
Vaakunakilpailuissa:
Julistekilpailuissa:
Ilmoituskilpailuissa:
Muut ansiot.
Martin on osallistunut lukuisiin koti- ja ulkomaisiin näyttelyihin. Kotimaisia mm. Mainosgraafikot ry:n käyttögrafiikan näyttelyt sekä Vuoden Huiput -näyttelyt. Ulkomaisia mm. Kansainvälinen julistebiennale Varsovassa 1968 ja 1972, Kansainvälinen käyttögrafiikan näyttely Brnossa 1983 ja Mainosgraafikot ry:n juliste- ja liikemerkkinäyttely Tokiossa 1983.
Martinin julisteita on Puolan kansallismuseon kokoelmissa Varsovassa, Amsterdamin kaupunginmuseon Stedelijk Museum Amsterdamin kokoelmissa ja Lahden visuaalisten taiteiden museo Malvan kokoelmissa Lahdessa. 
Martinin käyttögrafiikan töitä on julkaistu graafisen suunnittelun ammattijulkaisuissa "Modern Publicity" (32/1962–63, Englanti), "Graphis Annual" (1979, Sveitsi) ja "Trade Marks &amp; Symbols" (vol. 2 / 1973, USA) sekä teoksessa "Suomalaisia liikemerkkejä – 100 + Finnish Symbols and Trademarks" (1992, Suomi).
Mike Krack

Mike Krack on luxemburgilainen Aston Martinin Formula 1 -tallin tallipäällikkö. Krack aloitti uransa datainsinöörinä Sauberilla vuonna 2001.
Kausilla 2004–2005 Krack työskenteli Felipe Massan kisainsinöörinä. Kaudet 2006–2008 hän toimi BMW Sauber -tallin pääinsinöörinä. Tammikuussa 2009 vahvistettiin Krackin siirtyvän Formula 3 Euroseries -sarjaan Kolles &amp; Heinz Union -talliin. Talli lopetti toimintansa vuonna 2010. Tämän jälkeen hän työskenteli Porschen kilpatallin kilpailuinsinöörinä ja BMW:n kilpailu- ja testi-insinöörinä, kunnes hänet valittiin Aston Martinin F1-tallin tallipäälliköksi vuonna 2022.
Lia Marie Johnson

Lia Marie Johnson (s. 23. marraskuuta 1996 Oahu, Havaiji) on yhdysvaltalainen näyttelijä, laulaja-lauluntekijä ja YouTube-persoona. Hänet tunnetaan muun muassa "Fine Brothersin" Emmy-palkitusta YouTube-sarjasta "Kids React", Nickelodeonin elokuvasta "Terry the Tomboy" sekä AwesomenessTV:n web-sarjasta "MyMusic".
Vuonna 2012 Lia Marie Johnsonin omaa nimeä kantavalla YouTube-kanavalla oli 13 miljoonaa katselijaa. Vuonna 2014 kanavalla oli yli miljoona tilaajaa. Vuonna 2016 kanavalla oli melkein kaksi miljoonaa tilaajaa ja se oli saanut yli 110 miljoonaa katselukertaa.
Nuoruus.
Johnson syntyi Havaijilla Oahun saarella sotilasperheeseen, joka muutti Floridan kautta Kaliforniaan. Johnson kasvoi Virginiassa ennen muuttoa takaisin Kaliforniaan.
Johanna Hurtig

Liisa Johanna Hurtig (o.s. Uljas, s. 18. huhtikuuta 1960 Kokkola) on suomalainen filosofian tohtori. Hän on tutkinut lasten hyväksikäyttöä. 
Elämä ja ura.
Hurtig on kotoisin Vaasasta. Hän on aiemmin ollut vanhoillislestadiolaisen liikkeen jäsen, mutta eronnut siitä. Hurtigin Lapin yliopistolle vuonna 2003 tekemä väitöskirja käsitteli lapsen asemaa lastensuojelussa. Hän on Helsingin yliopiston teologisen tiedekunnan sosiaalityön tutkijatohtori.Hän on työskennellyt sosiaalityön apulaisprofessorina Lapin yliopistossa. Tämän lisäksi hän on työskennellyt Kirkkohallituksessa sosiaalietiikan ja ihmisoikeuksien asiantuntijana. 
Suuremman yleisön tietoisuuteen Hurtig tuli toimiessaan lastensuojelun tutkijana ja julkaisten kartoituksen lasten seksuaalisesta hyväksikäytöstä uskonnollisissa liikkeissä 2010. Vanhoillislestadiolainen liike myönsi julkisesti tapahtumat todellisuudeksi. Keskusrikospoliisi aloitti joistain tapauksista esitutkinnan, kun Hurtigin keräämä tilastotieto ilmestyi julkisuuteen. 
Hurtig toi esiin lasten seksuaalisen hyväksikäytön vanhoillislestadiolaisten piirissä vuonna 2013, jotta siihen puututtaisiin. Tutkimuksessa selvisi, että tekoihin oli syyllistynyt myös vanhoillislestadiolaisen liikkeen johdossa toimivia henkilöitä. Tämä johti siihen, että vanhoillislestadiolaisen liikkeen keskusjärjestö SRK pyysi anteeksi seksuaalisen hyväksikäytön uhreilta lokakuussa 2013. Hurtig on luennoinut aiheesta vanhoillislestadiolaisen liikkeen johdolle.
Hurtigin tutkimuksen mukaan kunniaväkivallan ja vanhoillislestadiolaisen liikkeen väkivallan ratkaisutilanteissa on samankaltaisuutta.
Hurtigin tutkimuksen tulokset ja niiden tuominen julkisuuteen eivät olleet kaikkien vanhoillislestadiolaisen liikkeen jäsenten mieleen, vaan hän joutui painostuksen, uhkailun, nöyryyttämisen ja rajun ryöpyttämisen kohteeksi. Toisaalta Hurtig sai myös julkisuudessa ja nimettömänä tukea vanhoillislestadiolaisuuden suunnalta.
Hurtig vihittiin papiksi 2019.
Yksityiselämä.
Hurtig asuu Kärkölässä ja hänellä on kahdeksan lasta ja yksitoista lastenlasta.
Elina Reenkola

Elina Reenkola, myös: Mäenpää-Reenkola (s. 1945) on suomalainen filosofian maisteri, psykologi, psykoanalyytikko, psykoterapeutti ja kirjailija. Koulutusanalyytikkona hän opettaa psykoanalyysia ja psykoanalyyttista psykoterapiaa ja antaa niihin työnohjausta
Telitromysiini

Telitromysiini (C43H65N5O10) on makrolideihin kuuluva orgaaninen yhdiste. Yhdistettä voidaan käyttää lääketieteessä antibioottina hengitystieinfektioiden hoitoon. Telitromysiini on ensimmäinen markkinoille tullut niin kutsuttu ketolidiantibiootti.
Ominaisuudet ja käyttö.
Rakenteeltaan telitromysiini on erytromysiinin puolisynteettinen johdannainen. Yhdisteen rakenteeseen on synteettisesti luotu syklinen karbamaattiryhmä, eräs erytromysiinin kladinoosisokeriryhmistä on korvattu ketoryhmillä ja yhdisteeseen on liitetty sivuketjuksi butyyl-1,3-imidatsolyyli-3-pyridiiniryhmä, joka avustaa lääkeaineen sitoutumisessa bakteerisolujen ribosomeihin. Telitromysiinin etuna erytromysiiniin on sen suurempi stabiilisuus happoja vastaan.
Telitromysiini tehoaa useisiin bakeereihin ja on vanhempiin antibiootteihin verrattuna tehokkaampi erityisesti aerobisia grampositiivisia bakteereita vastaan. Yhdiste vaikuttaa sitoutumalla ribosomien suurempaan niin kutsuttuun 50S-alayksikköön ja yhdiste estää täten bakteerien proteiinisynteesiä. Telitromysiini on hyväksytty käytettäväksi muun muassa keuhkokuumeen hoitoon.
Haittavaikutukset.
Tyypillisimpiä telitromysiinin haittavaikutuksia ovat ruuansulatuskanavan oireet kuten huonovointisuus, vatsakivut ja ripuli. 2000-luvun alussa alkoi ilmetä viitteitä telitromysiinin vakavasta maksatoksisuudesta, joka on saattanut eräissä tapauksissa johtaa jopa kuolemaan. Erityisen vakavia haittavaikutuksia telitromysiini voi aiheuttaa myasthenia gravista sairastaville potilaille. Näitä voivat olla vaikeutuvat lihasten heikkous ja hengenahdistus. Tila voi olla jopa hengenvaarallinen, minkä vuoksi Yhdysvaltain lääketurvallisuusviranomainen FDA määräsi lääkeainetta sisältäviin pakkauksiin asiasta merkinnän.
Willem Toet

Willem Toet (s. 29. maaliskuuta 1952 Amsterdam) on alankomaalainen entinen Sauberin Formula 1 -tallin aerodynamiikkajohtaja. Toet työskenteli aerodynamiikkajohtajana BMW Sauberilla vuosina 2006–2009. Marraskuussa 2011 hän palasi takaisin samaan tehtävään Sauberilla, jossa hän työskenteli vuoteen 2015 saakka. Aiemmin hän on työskennellyt myös Benettonilla, Ferrarilla ja BAR:lla.
Tuija Wahlroos

Tuija Wahlroos (s. 16. kesäkuuta 1968 Kajaani) on suomalainen museonjohtaja. Hän on toiminut Gallen-Kallelan museon johtajana vuodesta 2005.
Wahlroos on valmistunut vuonna 1996 Helsingin yliopistosta filosofian maisteriksi pääaineenaan taidehistoria. Sen jälkeen hän on työskennellyt Gallen-Kallelan museossa eri tehtävissä, ensin näyttely- ja projektipäällikkönä 1995–1997, sitten vs. museonjohtajana 1997–1998, näyttelypäällikkönä 1998–2003 ja jälleen vs. museonjohtajana 2003–2005, jonka jälkeen hänet nimitettiin museonjohtajaksi hänen edeltäjänsä Kerttu Karvonen-Kannaksen siirryttyä osa-aikaeläkkeelle.
Wahlroos on työssään laatinut lukuisia näyttelyluetteloita, muun muassa "22 hetkeä Afrikan taivaan alla: Tero Laaksonen Tarvaspään vieraana" ja "Yhteinen maa: pohjoisten kansojen nykytaide ja taidekäsityö". Hän on kirjoittanut Tarvaspää-museosta esittelyn "Tarvaspää: Akseli Gallen-Kallelan ateljeelinna" sekä ollut kirjoittamassa teosta "Ota sielusi täyteen! tutkimuksellisia polkuja Akseli Gallen-Kallelan taiteeseen".
Eomanis

Eomanis on sukupuuttoon kuollut muurahaiskäpyjen suku. Nimi viittaa siihen, että se ilmestyi kauan ennen sukua "Manis", johon kaikki nykyiset muurahaiskävyt kuuluvat. "Eomanis" oli varhaisin tunnettu muurahaiskarhu jolla oli suomut, vaikkakin vaikuttaa siltä, että ne peittivät vain sen ruumista, eivätkä häntää tai jalkoja kuten nykyisillä muodoilla. Nykyisten muurahaiskäpyjen tapaan, myös "Eomaniksella" saattoi olla keratiinista koostuvat suomut, jotka olivat vastasyntyneillä yksilöillä pehmeät, kovettuen eläimen aikuistuessa. Vaikka muurahaiskäpyjä pidetään nykyään muurahaisten syöntiin erikoistuneina hyönteissyöjinä, "Eomaniksen" vatsasta löytyneiden jäänteiden joukossa oli myös kasveja. Tämä löytö osoittaa että muurahaiskäpyjen esi-isä oli jyrkempi kasvinsyöjä, erikoistuen ajan myötä, kenties syöden suuria määriä hyönteisiä kun ne söivät tietyillä kasveilla.
Toinen muurahaisia syönyt eläin Messelin öljykivilouhoksilta Saksasta on "Eurotamandua",‭ joka alun perin kuvattiin muuraihaissyövänä vajaahampaisena,‭ ‬on nykyään uskottaan olevan muurahaiskäpy tai muurahaiskäpymäinen "Eomaniksen" sukulainen.‭ ‬Tarkastelut "Eomaniksesta" ja "Eurotamanduasta" ovat viime aikoina käyneet vielä pidemmälle, viitaten siihen että nämä kaksi sukua ovat tosiasiassa yksi ja sama eläin, "Eurotamanduan" olleen "Eomaniksen" täysikasvuinen muoto.‭ Jos asia varmistuu,‭ ‬"Eurotamanduasta" tulisi "Eomaniksen" synonyymi, sillä Gerhard Storch nimesi sen noin kolme vuotta "Eomaniksen" jälkeen.
Youtube Premium

Youtube Premium (aikaisemmin nimillä Youtube Red ja Music Key) on Googlen omistama internetissä toimiva maksullinen videoiden suoratoistopalvelu. Se tarjoaa mainosvapaata suoratoistopalvelua Youtube-videoille ja avaa katseltavaksi Youtube Red Original -televisiosarjat ja elokuvat.
Palvelu toimii Yhdysvalloissa, Australiassa, Meksikossa, Uudessa-Seelannissa, Etelä-Koreassa, Kanadassa, Britanniassa, Irlannissa, Saksassa, Itävallassa, Ranskassa, Italiassa, Espanjassa, Venäjällä, Ruotsissa, Norjassa ja Suomessa.
Palvelu avattiin marraskuussa 2014 nimellä Music Key, jossa tarjottiin mainosvapaata musiikin ja Youtube-videoiden suoratoistopalvelua. Lokakuussa 2015 palvelu otti käyttöön nimen Youtube Red laajentaessaan tarjontaansa. Toukokuussa 2018 palvelun ilmettä uudistettiin ja se jaettiin kahteen osaan; musiikin suoratoistoon keskittyvä Youtube Music ja maksulliseen videosisältöön keskittyvä Youtube Premium.
Paul Monaghan

Paul Monaghan (s. 18. lokakuuta 1967 Thenford) on brittiläinen Red Bullin Formula 1 -tallin insinööri. Monaghan aloitti uransa McLarenilla vuonna 1990.
Kausilla 2001–2002 Monaghan toimi Benettonilla/Renaultilla Jenson Buttonin ja kausilla 2003–2004 Fernando Alonson kisainsinöörinä. Vuonna 2005 hän siirtyi Jordanille pääinsinööriksi, mutta jätti tallin saman vuoden heinäkuussa. Vuodesta 2006 lähtien Monaghan on työskennellyt Red Bullilla eri insinööritehtävissä.
Apollonin temppeli (Aigina)

Apollonin temppeli oli antiikin aikainen Apollon-jumalalle omistettu kreikkalainen temppeli Aiginan kaupungissa Aiginan saarella Kreikassa. Sen arkeologinen kohde, joka tunnetaan myös nimellä Kolóna (Κολώνα, ”Pylväs”), sijaitsee nykyisen Aíginan kaupungin luoteispuolella.
Temppeli rakennettiin arkaaisella kaudella noin vuonna 520–500 eaa. Samalla paikalla on ollut jo aiemmin jonkinlainen varhaisempi pyhäkkö. Arkaainen temppeli oli omistettu Apollonille, jota kutsuttiin myös Apollon Delfinokseksi. Jumalan kunniaksi järjestettiin vuosittain Delfinion-kuussa kilpailut, joihin kuului juoksu vesiruukkuja kantaen. Roomalaisella kaudella temppelin paikalla oli linnoitus.
Temppeli sijaitsee pienellä kukkulalla antiikin Aiginan kaupungin arkeologisella alueella. Paikka on ollut kaupungin akropolis eli linnavuori jo mykeneläisellä ajalla. Temppeli edusti doorilaista tyyliä. Siinä oli 11 pylvästä pitkillä sivuilla ja kuusi pylvästä lyhyillä sivuilla, eli yhteensä 30 pylvästä. Temppelissä oli pronaos, naos eli cella sekä opisthodomos. Temppeli oli tehty paikallisesta huokoisesta hiekkakivestä. Päätykolmiot oli koristeltu paroslaisesta marmorista tehdyillä veistoksilla, jotka esittivät muun muassa amatsonomakhiaa. Temppelin eteläpuolella oli jonkinlainen porttirakennelma, kun taas pohjoispuolelta on löydetty muun muassa esihistoriallisen ajan hautoja.
Temppelistä on säilynyt vain yksi pylväs, josta paikka on saanut nykyisen nimensä. Pylväs oli osa temppelin takaosan opisthodomosta, ja sen säilyneen osan korkeus on noin kahdeksan metriä. Pylvään yläosa, mukaan lukien osa arkkitraavista, oli paikallaan ainakin vielä vuonna 1765. Kokonainen toinen pylväs oli pystyssä vielä vuonna 1802, jolloin se kaatui myrskyssä.
Temppelin raunioiden lähellä sijaitsee Aíginan arkeologinen museo.